MDC Yonetsekana neKurwadziswa Kuri Kuitwa Nhengo Dzayo
Mubati wehomwe muMDC, VaRoy Bennett, vanoti Zanu PF haisi kushanda muchokwadi
MDC inoti iri mushishi kuongorora kumbunyikidzwa kwenhengo dzayo, idzo dzinosanganisira makurukota ehurumende pamwe nevatsigiri vayo munzvimbo dzakasiyana siyana. MDC inoti iri kuda kuburitsa pachena zviri kuitwa neZanu PF, iyo iri kuzviona semukuru muhurumende yemubatanidzwa. Bato iri rinoti kunyange hazvo rakakunda musarudzo dzegore rapera, riri kuzvininipisa nekuremekedza chibvumirano chekuvaka hurumende yemubatanidzwa. Mubati wehomwe mubato iri, Va Roy Bennett, vanoti mapurisa anoshanda muchivande ari kuvhiringidza mabasa apamunda wavo mudiki kumahombekombe kweHarare. VaBennett vanoti varume vatatu vaiva nepfuti vakaenda kumba kwavo vachivatsvaga, ndokusiya vavhundutsira vashandi nemwana wavo. Vanhu ava vanonzi vakatanga vaudza vashandi vaVaBennett kuti vainga vabva kuhofisi yemutungamiri wenyika, asi vakazoshandura mashoko aya apo vakabvunzurudzwa nemwana waVaBennett. Vanhu ava vanonzi vakabva vabva panzvimbi iyi. MDC inoti zviri pachena kuti vanhu ava vaida kuita zvakaipa pana Va Bennett. Izvi zvaitikawo mushure mekunge munyori mukuru weMDC, Va Tendai Biti, vatumirwa bara mutsamba. Va Bennett vanoti MDC iri kushushikana zvikuru nekumbunyikidzwa kwenhengo dzayo zvekuti pari zvino vakuru vebato iri, vari pakati pekuita hurukuro dzekubvunzana kuti votora danho rakaita seyi. Kusvika pari zvino, VaMugabe havasati vatoresa VaBennett mhiko yekuva mutevedzeri wegurukota rezvekurima. Ukuwo mutungamiriri werimwe bato re MDC VaArthur Mutambara, vakati neChitatu mapato ese e MDC haana simba muhurumende yemubatanidzwa, izvo zviri kupa kuti kumbunyikidzwa kwevanhu ve MDC, kutorwa kweminda zvechisimba, nezvimwe zvakadaro, zvirambe zvichienderera mberi. Va Mutambara, avo vanova mutevedzeri waVaTsvangirai muhurumende yemubatanidzwa, vakati semaonero avo, zvinhu zvichasvika pazvichachinja chete kuti hutongi hwejekerere hudzike midzi muZimbabwe kunyange Zanu PF isingadi. Dzimwe Nhau Kubva kuStudio7...